Foto: Hina



MOJA vizija Hrvatske započinje šetnjom ulicama gradova diljem Lijepe naše i sretanjem zadovoljnih i sretnih stanovnika nasmijanih lica dok se zrakom šire lijepi mirisi i ugodna glazba. Zemlja koja je prijatelj svima i rado posjećeno odredište i okupljalište svim putnicima i strancima. Zelena je to livada gdje ljude ne more nikakve značajne brige i gdje se svugdje osjeća povjerenje i jedna vječna sigurnost. U mojoj Hrvatskoj nema ljudi pognutih glava, beznadnih pogleda i izraza lica koji odaje očaj i razočaranje. Vidim Hrvatsku kao ekonomski neovisnu i stabilnu zemlju, s ponovno pokrenutom proizvodnjom temeljenom na obnovljivim izvorima energije i samoodrživom razvoju.

U svijetu je naša zemlja ugledna i prepoznatljiva i svatko želi s nama raditi i trgovati. Cijeli svijet se divi transformaciji naše zemlje iz propale trećerazredne satrapije u mjesto razvoja života, tehnologije i misli koja svakim danom sve više pridonosi svijetu. Gdje god naš čovjek pođe prati ga slava i dobar glas i svi ga mole za pomoć i da bude uzor.

Naše su ulice zlatom popločene, obitelji su naše sigurna utočišta i za mlade i za stare, a ljudi imaju vremena jedni za druge. Maknuli smo pažnju sa gluposti, sa nebitnih stvari, nismo više opterećeni prošlošću i svaki je čovjek lagan kao pero.

Pametan narod slavi dan kada je izabrao promjene i kad je odlučio prekinuti sa poluživotom. Izbor je bio tako lak, trebalo je samo prihvatiti viziju jednog mladića i odbaciti demagogiju troje sumnjivih ljudi.

Bio je to period preporođenja. Pobjeđena je politička korupcija odnosno vladavina tajkuna nastalih tijekom pljačke pretvorbe i privatizacije, vladavina ratnih profitera i bešćutnih bankara što su devastirali gospodarstvo i društvo i isisavali sav život iz naroda. Nije moglo biti bolje dok se ne vrati sve oteto i lustriraju institucije od kadra koji im je onemogućavao da obavljaju svoj posao. Trebao im je netko tko će razmrsiti gordijski čvor korumpiranih institucija za borbu protiv korupcije. Sada, uvijek vedri i prijateljski raspoloženi, Hrvati postali su poznati kao narod koji se najviše smije.

Tekst se nastavlja ispod oglasa

Moja Hrvatska će biti zemlja u kojoj će svi biti upravo ondje gdje trebaju. Mladi će se školovati i raditi, bolesni liječiti, lopovi biti u zatvorima, specijalisti voditi znanstvene i društvene institucije, a moralni ljudi biti na društveno odgovornim položajima.

Da bi se ova vizija ostvarila ljudi moraju prepoznati potrebu za promjenom i dati mi priliku da učinim sve što sam najavio da ću činiti kao predsjednik.Borba za ostvarenje vizije počinje. Ne može se dobiti ili biti išta vrijedno bez velike žrtve. Ne možete ići u raj, a da ne umreš. Ili možeš?